Zakon o državljanstvu Socijalističke Republike Hrvatske iz 1965. godine
Na osnovi člana 198. stav 5. Ustava Socijalističke Republike Hrvatske donosim

UKAZ

o proglašenju Zakona o državljanstvu Socijalističke 
Republike Hrvatske

Proglašava se Zakon o državljanstvu Socijalističke Republike Hrvatske koji je Sabor Socijalističke Republike Hrvatske donio na sjednici Republičkog
vijeća od 25. ožujka 1965. i na sjednici Organizaciono-političkog vijeća od 25. ožujka 1965.

Broj: 974-1964. 
Zagreb, 27. ožujka 1965.

Predsjednik  Sabora
Ivan Krajčić, v. r.

ZAKON

o državljanstvu Socijalističke Republike Hrvatske

Član 1.
Državljanstvo Socijalističke Republike Hrvatske može imati samo jugoslavenski državljanin.

Član 2.
Dijete čija su oba roditelja državljani Socijalističke Republike Hrvatske stiče rođenjem državljanstvo Socijalističke Republike Hrvatske, ako roditelji u vrijeme rođenja djeteta imaju prebivalište u Socijalističkoj Republici Hrvatskoj.
Ukoliko nisu ispunjeni uvjeti iz prethodnog stava, dijete stiče državljanstvo Socijalističke Republike Hrvatske, ako se roditelji o tome sporazume.

Član 3.
Dijete kome su oba roditelja nepoznata, ili su nepoznatog državljanstva, ili su bez državljanstva, stiče državljanstvo Socijalističke Republike Hrvatske ako je rođeno ili nađeno na teritoriju Socijalističke Republike Hrvatske.

Član 4.
Državljanstvo Socijalističke Republike Hrvatske može steći svaki jugoslavenski državljanin koji o tome dade izjavu nadležnom općinskom organu uprave za unutrašnje poslove.
Izjavu  iz prethodnog stava  za  djecu mlađu  od 18 godina daju roditelji sporazumno. Za djecu stariju od 14 godina potreban je njihov pristanak.

Član 5. 
Državljanstvo Socijalističke Republike Hrvatske prestaje gubitkom jugoslavenskog državljanstva ili sticanjem  državljanstva   druge  socijalističke  republike.

Član 6.
Sticanje   i   gubitak državljanstva   Socijalističke Republike Hrvatske upisuje se u evidenciju jugoslavenskih državljana.

Član 7. 
Državljanin   Socijalističke   Republike  Hrvatske na dan stupanja na snagu ovog zakona smatra se osoba koja je po dosadašnjim propisima imala državljanstvo Socijalističke Republike Hrvatske.

Član 8. 
Stupanjem na snagu ovog zakona prestaje važiti Zakon o državljanstvu Narodne Republike Hrvatske (»Narodne novine«, br. 23/50). 

Član 9. 
Ovaj zakon stupa na snagu osmog dana nakon objave u »Narodnim novinama«.

Pravni propisi socijalističke Hrvatske